Avalik konkurss uute 3. taseme kutseõppe raamõppekavade ideede ja nende arendusmeeskonna leidmiseks 
1. Konkursi eesmärk
Avaliku konkursi eesmärk on leida uute 3. taseme kutseõppe raamõppekavade väljatöötamiseks sihtrühmale sobivad ja rakendatavad õppekava ideekavandid kunsti, põllumajanduse, tehnika, tootmise või ehituse valdkonnas ning pädevad arendusmeeskonnad, kellel on vajalikud teadmised, kogemus ja koostööoskused ideekavandite alusel raamõppekavade väljatöötamiseks.

2. Ideekavandite esitamine
Konkursile esitatakse terviklik pakkumus, mis koosneb: 
1) raamõppekava ideekavandist etteantud vormil (vt Lisa 1,I); 
2) raamõppekava väljatöötamiseks kavandatud arendusmeeskonna kirjeldusest (vt Lisa 1, II)

Konkursil valitud ideekavandite raamõppekavaks arendamine toimub vastavalt tegevuskavale (vt Lisa 2). 

3. Nõuded konkursile esitatavale raamõppekava ideekavandile
Ideekavand esitatakse konkursikutse lisas toodud vormil (vt Lisa 1, I). Ideekavand peab andma tervikliku ülevaate kavandatavast raamõppekavast ning näitama, kuidas punktis 2 sätestatud lähtekohti ja nõudeid kavandatava õppekava väljatöötamisel rakendatakse.
Ideekavandis kirjeldatakse vähemalt:
1. õppekava põhiideed, eesmärki ja kavandatavaid valdkondlikke baasoskusi;
2. õppekava vajadust, uudsust ja seost töömaailma praeguste ja tulevaste oskusvajadustega;
3. õppekava sihtrühma ning õppe sobivust ja jõukohasust sihtrühmale;
4. kavandatava õppe põhisisu ning praktilise õppe ja praktika põhimõtteid;
5. üldpädevuste ja tööelu üldoskuste lõimimist valdkondlike oskuste õppesse;
6. õppija võimalusi pärast õppekava läbimist tööturule siirdumiseks ja õpingute jätkamiseks.
Ideekavandis esitatava teabe täpsem sisu ja ulatus on määratud ideekavandi vormis.

4. Nõuded arendusmeeskonnale
Ideekavandi esitab 3-6-liikmeline arendusmeeskond, kes on valmis valituks osutumisel osalema raamõppekava väljatöötamises. 

Arendusmeeskonnas peavad olema esindatud:
1. arendatava valdkonna erialane pädevus;
2. sihtrühma õpetamise kogemus;
3. kutseõppe õppekava rakendamise kogemus;
4. õppekavaarenduse pädevus;
5. valdkonna töömaailma ja oskusvajaduste tundmine.

Meeskonna pädevusi hinnatakse tervikuna ning kõik nõutavad pädevused ei pea olema esindatud igal liikmel eraldi. Hindamisel arvestatakse meeskonnaliikmete asjakohase kogemuse ja pädevuse tugevust, mitmekesisust, vastastikust täiendavust ning kavandatud rollide ja panuse selgust.

Arendusmeeskonna koosseis ja liikmete andmed esitatakse konkursikutse lisas toodud vormil (vt Lisa 1, II). Valituks osutunud meeskond moodustab raamõppekava arendustöörühma tuumiku. Haridus- ja Teadusministeeriumil on õigus teha ettepanek kaasata töörühma täiendavaid eksperte või teha erinevate ideekavandite esitajatele ettepanek koostööks.

5. Pakkumuse esitamine ja konkursi ajakava
Raamõppekava ideekavand koos arendusmeeskonna andmetega esitatakse konkursikutse lisas (vt Lisa 1) etteantud vormil Haridus- ja Teadusministeeriumi e-posti aadressil hm@hm.ee. Konkursile esitatakse dokumendid kooli direktori poolt digitaalselt allkirjastatult. Kirja teemareale märkida „3. taseme kutseõppe õppekava konkurss“. Ideekavandite esitamise tähtaeg on 12. oktoober 2026. 

Tähtajaks esitatud ja konkursitingimustele vastavaid ideekavandeid hindab Haridus- ja Teadusministeeriumi moodustatud hindamiskomisjon konkursikutses sätestatud hindamiskriteeriumide alusel (vt Punkt 7). Hindamine toimub vahemikus 13. kuni 23. oktoober 2026. 

Konkursi tulemusel valitakse välja viis kuni kaheksa 3. taseme kutseõppe raamõppekava ideekavandit koos nende arendusmeeskondadega, mille alusel töötab ideekavandi esitanud arendusmeeskond välja 3. taseme kutseõppe raamõppekavad. Õppekavaarendus toimub vastavalt tegevuskavale (vt Lisa 2).

Raamõppekavade (kooli õppekava näidis, ilma rakenduskavata) valmimise tähtaeg on 15.jaanuar 2027a.

6. Nõuded loodavale raamõppekavale
6.1. Õppekava sihtrühm
Raamõppekava sihtrühm on kuni 26-aastased noored, kes on lõpetanud põhikooli lihtsustatud riikliku õppekava alusel või vähendatud õpitulemustega ning ei ole omandanud kutsekeskharidust ega kutseharidust.

Õppekava ülesehituse ja sisu, õppe- ja hindamismeetodite ning õppekorralduse kavandamisel tuleb arvestada sihtrühma eelteadmiste, varasema õpikogemuse ja võimaliku toe vajadusega.

6.2. Õppekava eesmärk
Raamõppekava eesmärk on võimaldada õppijal omandada laiapõhjalised valdkondlikud baasoskused ja üldoskused, mis toetavad iseseisvat toimetulekut ning loovad eeldused tööturule siirdumiseks ja õpingute jätkamiseks.
Õppekava peab võimaldama õppijal omandada oskused, mis:
1. võimaldavad rakenduda valdkonna sobivatel töödel ja täita jõukohaseid tööülesandeid;
2. loovad aluse edasiseks spetsialiseerumiseks ja õpingute jätkamiseks;
3. toetavad iseseisvaks eluks vajalike oskuste kujunemist;
4. toetavad tööelus toimetulekuks vajalike üldoskuste ja üldpädevuste arengut.

6.3. Õppe maht ja praktilise õppe osakaal
Raamõppekavaga määratud õppe maht on kuni 120 EKAPit. Põhi- ja valikõpingute mahu jaotus peab vastama kutseharidusstandardis sätestatud nõuetele.

Praktika ja praktiline töö moodustavad õppest vähemalt 50% ning jagunevad üldjuhul võrdselt. Praktika kavandamisel tuleb määratleda selle eesmärk ja seos õpiväljunditega ning kavandada sihtrühma vajadusi arvestav praktika korraldus ja sobivad praktikavõimalused.

6.4. Õppekava sisulised lähtekohad
Raamõppekava koostamisel lähtutakse valdkonna töömaailma praegustest ja tulevastest oskusvajadustest ning sihtrühma vajadustest ja eeldustest.
Õppekava koostamisel tuleb:
1. arvestada asjakohastes OSKA valdkonnauuringutes kirjeldatud tööjõu- ja oskusvajadustega;
2. arvestada uuringu „Haprad ühendusteed: õpirajad ja töölerakendumine madalamate tasemete kutseõppes“ ettepanekute ja soovitustega;
3. tutvuda põhikooli riikliku õppekava ja põhikooli lihtsustatud riikliku õppekavaga, et arvestada sihtrühma varasema õpikogemuse, eelteadmiste ja oskustega.

6.5. Nõuded raamõppekava ülesehitusele ja õpiväljundite nõuded
Raamõppekava väljatöötamisel lähtutakse kutseharidusstandardis sätestatud nõuetest arvestades järgnevat:
1. õppekavas kirjeldatakse oskuste põhiselt põhiõpingute moodulid, mis määravad kutse-, eri- ja ametialal tegutsemiseks vajalikud õpiväljundid ning hõlmavad nii valdkonnale ühiseid kui ka süvendatud õpinguid võimaldavaid mooduleid;
2. põhiõpingute moodulite ülesehitus, maht ja ajaline järjestus toetavad õppija kutseoskuste järkjärgulist omandamist, tööturule siirdumist ning iseseisvat toimetulekut;
3. mooduli kirjelduses esitatakse mooduli nimetus, maht EKAPites, eesmärk, õpiväljundid ja nende lävendi taseme hindamiskriteeriumid;
4. mooduli nimetus sõnastatakse tegevusena ning see väljendab mooduli keskset oskust või tegevusvaldkonda;
5. mooduli maht lähtub õpiväljunditega määratud teadmiste ja oskuste keerukusest ning õppijalt eeldatava iseseisvuse ja vastutuse ulatusest EKR 3.tasemel;
6. õpiväljundid kirjeldavad kutse- ja erialaseid teadmisi ja oskusi ning iseseisvuse ja vastutuse ulatust, lähtudes EKR 3. taseme üldkirteeriumitest  ja need on sõnastatud selgelt ja mõõdetavalt st viisil, mis võimaldab õppijal omandatud oskusi tõendada ja õpetajal nende saavutatust hinnata;
7. moodulitesse lõimitakse õpipädevuse, suhtluspädevuse, enesemääratluspädevuse, tegevuspädevuse, digipädevuse ning algatusvõime ja ettevõtlikkuse arengut toetavad tegevused;
8. elukestvaks õppeks vajalikud pädevused ja tööelu üldoskused lõimitakse moodulitesse sellises mahus ja valikus, mis toetab valdkondlike kutseoskuste omandamist, õpingute jätkamist ja tööturule siirdumist.

7. Konkursile esitatud pakkumuste hindamine
Konkursile tähtaegselt esitatud ideekavandite puhul kontrollitakse esmalt nende vastavust konkursi kohustuslikele nõuetele. Nõuetele mittevastavat ideekavandit sisulisele hindamisele ei võeta. 

Pakkumusi hindab HTMi moodustatud komisjon kuhu kuuluvad esindajad kaasava hariduse osakonnast, kutse- ja keskhariduse osakonnast, riigikoolide osakonnast ning Eesti Puuetega Inimeste Kojast.

Nõuetele vastavaid ideekavandeid hinnatakse hindamiskriteeriumide alusel võrdlevalt, kõrvutades nende kvaliteeti, põhjendatust ja eristuvust teiste konkursile esitatud ideekavanditega. Hindamisel arvestatakse ideekavandi sisulist kvaliteeti ning arendusmeeskonna pädevust. Hindamine toimub vastavalt hindamiskriteeriumidele. Ideekavandi koondhinne moodustub kõigi kriteeriumide eest saadud punktide summast. Maksimaalne võimalik tulemus on 100 punkti.

	Hinnatav kriteerium
	Mida hinnatakse
	Maksimaalsed punktid

	I. IDEEKAVAND
	
	70

	1. Uudsus ja innovaatilisus
	Õppekava idee uudsus ja eristumine olemasolevatest õppevõimalustest ning kavandatava lahenduse lisandväärtus.
	25

	2. Tulevikku suunatus ja töömaailma vajadus
	Õppekava vajaduse põhjendatus, seos töömaailma praeguste ja tulevaste oskusvajadustega ning kavandatavate oskuste rakendatavus.
	20

	3. Sihtrühmale sobivus ja õppe jõukohasus
	Kavandatava õppe sobivus 3. tasemele ning sihtrühma eelteadmiste, õpikogemuse, õppimise jõukohasuse ja võimaliku toe vajadusega arvestamine.
	15

	4. Õpitee loogika ja õpingute jätkamise võimalused
	Õpitee loogilisus ning realistlikud võimalused omandatud oskuste rakendamiseks ja õpingute jätkamiseks.
	10

	II. ARENDUSMEESKOND
	
	30

	5. Arendusmeeskonna pädevus ja kogemus
	Meeskonnaliikmete asjakohase kogemuse ja pädevuse tugevus, mitmekesisus ja vastastikune täiendavus ning rollide ja kavandatud panuse selgus.
	30

	KOKKU
	
	100



8. Konkursi tulemus
Konkursi tulemusel valitakse tähtaegselt esitatud pakkumustest välja 5-8 ideed edasiseks arendustegevuseks. Valituks osutunud ideekavandid võetakse raamõppekavade väljatöötamise aluseks ning selle esitanud arendusmeeskond moodustab töörühma tuumiku, kellega sõlmitakse töö tegemiseks käsunduslepingud. 

Haridus- ja Teadusministeeriumil on õigus teha hindamise tulemusel ettepanek kahe või enama konkursile esitatud õppekava ideekavandi ühendamiseks üheks terviklikuks, kui ideekavandid on sisult olulises osas kattuvad või üksteist täiendavad ning nende ühendamine võimaldab kujundada terviklikuma, uuenduslikuma ja töömaailma vajadustele paremini vastava õppekava.

Haridus- ja Teadusministeerium võib vajaduse korral teha ettepaneku kaasata töörühma täiendavaid eksperte. Raamõppekava väljatöötamisel võib ideekavandis esitatud lahendust põhjendatud juhul täpsustada ja täiendada, lähtudes raamõppekavale seatud nõuetest ja arendustöö käigus tehtud sisulistest otsustest.

Raamõppekavade koostamist toetatakse Euroopa Liidu Sotsiaalfondi ESF+ programmi  „Teaduspõhine õppekavade ja õppevara arendamine ning rakendamine ja õppekvaliteedi hindamine, personaalsed õpiteed ja õpianalüütika“ eelarvevahenditest.  Konkursi eelarve kogumaht on 100 000 eurot.

9. Arendustöö lõpptulemus
Arendustöö teostatakse vastavalt tegevuskavale (vt Lisa 2). Arendustöö tulemusena valmib iga valitud ideekavandi alusel 3. taseme kutseõppe raamõppekava, mida kutseõppeasutused saavad kasutada kooli õppekava koostamise alusena.

Raamõppekava koostatakse kooli õppekava soovituslikul vormil ning see sisaldab vähemalt:
1. õppekava eesmärki ja sihtrühma;
2. õpingute alustamise ja lõpetamise nõudeid;
3. õppekava mahtu ja struktuuri, sealhulgas õppemahu jaotust põhi- ja valikõpingute vahel;
4. põhiõpingute moodulite loetelu ja mahtusid;
5. moodulite eesmärke, õpiväljundeid ja lävendi taseme hindamiskriteeriume;
6. praktilise töö ja praktika põhimõtteid ning mahtu;
7. üldpädevuste ja tööelu üldoskuste lõimimise põhimõtteid.

Raamõppekava ei sisalda kooli õppekava rakenduskava. Kooli õppekava ja selle rakendamiseks vajalikud lahendused töötab raamõppekava alusel välja õppekava rakendav kutseõppeasutus.

Raamõppekavad töötatakse välja eesmärgiga võimaldada nende alusel koostatud kooli õppekavade rakendamist alates 2027/2028. õppeaastast. Selleks peavad raamõppekavad valmima hiljemalt 15. jaanuariks 2027, et õppeasutustel jääks piisav aeg kooli õppekavade koostamiseks ja registreerimiseks Eesti hariduse infosüsteemis ning õppe rakendamise ettevalmistamiseks.

LISA 1
Pakkumuse esitamise vorm
I
3. taseme kutseõppe raamõppekava ideekavand
	Üldandmed 
	 

	1. Kavandatava raamõppekava nimetus 
	 

	2. Õppevaldkond / kutseala 
	Tooge välja valdkond ja soovitatavalt ka õppekavarühm 

	3. Ideekavandi esitava arendusmeeskonna kontaktisik  
	Ees- ja perenimi 
	 

	
	kontakttelefon 
	 

	
	e-posti aadress 
	 

	4. Õppekava arendamisel koostööd tegevad õppeasutused 
	 

	5. Kaasatud organisatsioonid ja töömaailma partnerid 
	Nimetage vajaduse korral teised õppekava arendamisse kaasatavad organisatsioonid ja partnerid. 



	Esitatav teave 
	Esitaja täidab 

	1. Õppekava idee kirjeldus 
	Kirjeldage lühidalt õppekava põhiideed, eesmärgist lähtuvaid õppekava õpiväljundeid ning tooge välja peamised oskuste valdkonnad või põhiteemad või omandatavad kompetentsid/oskused, mida õppekava hõlmab.  
Kirjeldage kuidas on kavas arendada õpilase üldpädevusi ja tööelu üldoskusi. Kui võimalik, siis esitage õppekava põhiõpingute struktuur. 

	2. Uudsus ja lisandväärtus 
	Selgitage, mille poolest erineb kavandatav õppekava olemasolevatest õppevõimalustest ning milliseid uusi oskusi, tehnoloogiaid, tööviise või nende kombinatsioone see hõlmab. 

	3. Töömaailma vajadus ja tulevikku suunatus 
	Põhjendage õppekava vajadust töömaailma praeguste ja tulevaste oskusvajaduste ning arengutrendidega. Tooge välja vajadust toetavad andmed, uuringud ja/või töömaailma sisend ning võimalikud rakendumisvaldkonnad ja tööülesanded. 

	4. Sihtrühm ja õppe jõukohasus 
	Tooge välja olulised sihtrühma vajadused või eripärad, millega õppe kavandamisel arvestatakse. 

	5. Õpingute jätkamise võimalused 
	Kirjeldage, millised realistlikud võimalused loob õppekava õpingute jätkamiseks (tuues välja koolid ja õppekavad) ning kuidas omandatavad oskused toetavad õppija liikumist järgmisele õpiteele. 

	6. Koostööpartnerid 
	Nimetage vähemalt kaks õppekava arendamisel osalevat õppeasutust ning vajaduse korral teised kaasatavad organisatsioonid ja töömaailma partnerid. 

	7. Muu oluline teave 
	Lisage vajaduse korral muu info, mis aitab hinnata õppekava idee põhjendatust ja potentsiaali. 



II
Arendusmeeskonna koosseis ja pädevus
Raamõppekava ideekavandi esitab 3–6-liikmeline meeskond, kes on valmis ja võimeline valituks osutumisel raamõppekava välja töötama etteantud ajaraamis. 
Meeskonna pädevusi vaadeldakse tervikuna ning kõik nõutavad pädevused ei pea olema esindatud igal meeskonnaliikmel. Tooge välja iga liikme puhul tema asjakohane pädevus ja sellega seotud kogemused ning kavandatav panus raamõppekava väljatöötamisse. 

MEESKONNA KOOSSEIS (Täita üks kord kogu arendusmeeskonna kohta).
	Nõutav pädevus / osalus 
	Meeskonnaliige või -liikmed, kes pädevust katavad 
	Esindatav organisatsioon 

	Arendatava valdkonna erialane pädevus 
	 
	 

	Sihtrühma õpetamise kogemus 
	 
	 

	Kutseõppe õppekava rakendamise kogemus 
	 
	 

	Õppekavaarenduse pädevus 
	 
	 

	Töömaailma ja valdkonna oskusvajaduste tundmine 
	 
	 



	Koostööd tegevad organisatsioonid 
	Roll kavandi esitamisel ja õppekava väljatöötamisel 

	1 
	 
	 

	2 
	 
	 

	 
	 
	 




ARENDUSMEESKONNA LIIKME ANDMED (Täita iga arendusmeeskonna liikme kohta eraldi). 
	Andmed 
	Selgitused 

	1. Ees- ja perekonnanimi 
	 

	2. Omandatud haridus/kvalifikatsioon 
	Esitage andmed mis võimaldavad hinnata kvalifikatsioonile vastavust 

	3. Kavandatav roll arendusmeeskonnas 
	Kirjeldage lühidalt liikme rolli raamõppekava väljatöötamisel. 

	4. Pädevusvaldkond 
	Märkige üks või mitu:  
☐ arendatava valdkonna erialane pädevus  
☐ sihtrühma õpetamise kogemus  
☐ kutseõppe õppekava rakendamise kogemus  
☐ õppekavaarenduse pädevus  
☐ töömaailma ja valdkonna oskusvajaduste tundmine 

	5. Asjakohase kogemuse kirjeldus 
	Kirjeldage lühidalt liikme valitud pädevusvaldkondadega seotud kogemust, sh peamisi ülesandeid ja vastutusvaldkondi. 

	6. Asjakohase kogemuse kestus 
	Märkige kogemuse kestus aastates. Kui kogemus erineb pädevuste lõikes, esitage kestus iga pädevusvaldkonna kohta eraldi. 

	7. Näited pädevuse rakendamisest 
	Tooge 1–2 konkreetset näidet varasemast tegevusest, projektist, õppekavaarendusest, õpetamisest või muust asjakohasest tööst, mis tõendab nimetatud pädevust ja kogemust. 

	8. Kavandatav panus raamõppekava väljatöötamisel 
	Kirjeldage lühidalt, milliste teemade või ülesannete täitmisse liige eelkõige panustab. 






LISA 2
RAAMÕPPEKAVA VÄLJATÖÖTAMISE TEGEVUSKAVA 
Õppekava nimetus:  
Tööde periood: 02. november 2026 – 15. jaanuar 2027 
Tegevuskavas on kirjeldatud peamised tegevused, mille kaudu arendusmeeskond peab jõudma nõuetekohase raamõppekava valmimiseni. Tegevuskava hõlmab töö kavandamist, sisulist arendust, vajalike osapoolte kaasamist, tulemuste ülevaatamist ja raamõppekava lõppversiooni koostamist. 
Tegevuskavas tuleb arvestada kolme kohtumisega Haridus- ja Teadusministeeriumiga: 
· avakohtumine tööperioodi alguses ; 
· I edenemiskoosolek novembris 2026; 
· II edenemiskoosolek detsembris 2026. 
Õppekava arendustöö tegevuskava lepitakse kokku ja kajastatakse allolevas formaadis.
	Tegevus  
	Tegevuse lühikirjeldus ja oodatav tulemus 
	Tähtaeg / periood 
	Vastutaja(d) 

	Avakohtumine  HTM-iga 
	Töö eesmärkide, lähteülesande, oodatava tulemuse, töökorralduse ja ajakava täpsustamine. Tegevuskavas kokku leppimine. 
	26.-30. oktoober 2026 
	Arendusmeeskond / HTM 

	 Arendusmeeskonna töö
	 Tööde ja tulemuse kirjeldus
	 
	 Arendusmeeskond

	 Arendusmeeskonna töö
	 Tööde ja tulemuse kirjeldus
	 
	 Arendusmeeskond

	 Arendusmeeskonna töö
	 Tööde ja tulemuse kirjeldus
	 
	 Arendusmeeskond

	I edenemiskoosolek HTM-iga 
	Ülevaade tehtud tööst ja vahetulemustest, tekkinud küsimuste ja probleemide arutelu ning edasiste tegevuste täpsustamine. 
	30. november 2026 
	Arendusmeeskond / HTM 

	 Arendusmeeskonna töö
	 Tööde ja tulemuse kirjeldus
	 
	 Arendusmeeskond

